Püha öö
"Püha öö" (saksakeelne originaalpealkiri "Stille Nacht, heilige Nacht", inglise keeles "Silent Night") on maailma tuntumaid jõululaule, mille esmaettekanne toimus 25. detsembril 1818 Austrias Oberndorfis. Seda laulu on tõlgitud rohkem kui 300 keelde. Laulusõnade autor on Joseph Mohr ja helilooja Franz Xaver Gruber. Laulu saamisloo levinuim versioon on järgmine: 1818. aasta jõululaupäeval valmistus Püha Nikolause kiriku abiõpetaja Joseph Mohr missat pidama, mida tuli aga pidada ilma muusikata, kuna kiriku orel oli rikkis. Siis aga pidi ta minema vastsündinud last õnnistama. Muidugi tekkis tal mõte, et olukord sarnaneb väga Jeesuslapse sünniga, ning tagasi jõudnult pani ta kirja 16 salmist koosneva luuletuse, millele ta palus kiriku organistil Franz Xaver Gruberil kesköiseks missaks meloodia komponeerida ja kitarrisaate lisada. Hiljem avastatud käsikirja järgi on küll selgunud, et nii sõnad kui ka muusika olid olemas juba kaks aastat varem. 2011. aastal kuulutas UNESCO selle laulu vaimseks kultuuripärandiks. Laulu "Stille Nacht" esimene teadaolev eestindus pärineb 1853. aastast, see leidub trükitult Ambla pastori Alexander Leopold Paulseni (1804–1877) kogumikus „40 Laulo nore rahwa kassuks ja römuks, ühhe ehk kahhe heälega laulda“ (Tallinn: F. Wassermann 1853). Tänini lauldava "Püha öö" versiooni sõnad on põhiosas kombinatsioon Friedrich Brandti ja Karl August Hermanni avaldatud tõlgetest. Laulu algussõnad kujul "püha öö, õnnistud öö" on aga olemas juba Paulseni tõlkes. EELK kiriku laulu- ja palveraamatus (1991) on kirjas traditsiooniline (laul nr 32A) ja 1984. aastast pärit eestikeelne versioon (32B). Versioonile 32A lisatud 1991. aasta märge, et sõnad on saksa keelest tõlkinud Karl August Hermann, on ekslik.